## Pravilnik o priređivanju lutrijskih igara

### NN 78/2010 (23.6.2010.), Pravilnik o priređivanju lutrijskih igara

MINISTARSTVO FINANCIJA

2245

Na temelju članka 12. stavka 2. i članka 14. stavka 8. Zakona o igrama na sreću (»Narodne novine«, broj 87/09 – dalje u tekstu: Zakon) donosim

PRAVILNIK

O PRIREĐIVANJU LUTRIJSKIH IGARA

I. OPĆE ODREDBE

Članak 1.

Ovim se Pravilnikom uređuju:

1. prostorni i tehnički uvjeti te način primanja uplata za lutrijske igre na sreću iz članka 5. stavka 1. točka 1. Zakona (dalje u tekstu: lutrijske igre),

2. postupak izvlačenja dobitaka u lutrijskim igrama,

3. certificiranje uređaja te utvrđivanje tehničke ispravnosti uređaja i opreme za izvlačenje dobitaka u lutrijskim igrama,

4. sigurnosna načela i načela odgovornog priređivanja.

Definicije pojmova

Članak 2.

U smislu ovoga Pravilnika pojedini pojmovi imaju sljedeće značenje:

1. lutrijske igre na sreću jesu one igre koje su kao takve definirane u članku 5. stavku 1. točki 1. Zakona o igrama na sreću;

2. uplatno mjesto jest mjesto na kojem igrač može odigrati lutrijske igre uz posredovanje predstavnika priređivača;

3. samoposlužni terminal za primanje uplata jest terminal u stalnoj vezi sa sustavom priređivača pomoću kojeg igrač može odigrati lutrijske igre bez posredovanja predstavnika priređivača;

4. on-line terminal za primanje uplata jest terminal u stalnoj vezi sa sustavom priređivača putem kojeg igrač može uz posredovanje predstavnika priređivača odigrati lutrijske igre;

5. generator slučajnih brojeva – GSB jest certificirani uređaj koji na temelju slučajnih uzoraka generira slučajne, potpuno nezavisne i nepredvidive nizove brojeva ili simbola koji su jednoliko raspoređeni unutar definiranih granica;

6. bubanj je uređaj za izvlačenje dobitne kombinacije u lutrijskim igrama u kojem se kuglice miješaju pritiskom zraka ili mehanički;

7. kuglice su razni nositelji slikovnih i drugih oznaka koji se miješaju u bubnju, a izvlačenjem kuglica iz bubnja ostvaruje se dobitna kombinacija u lutrijskim igrama;

8. on-line igranje (igranje na daljinu) jest priređivanje igara na sreću putem interneta, SMS-a ili drugih interaktivnih komunikacijskih uređaja pomoću kojih igrač može odigrati igru samostalno u interakciji sa sustavom, bez neposrednog predstavnika priređivača;

9. registracija igrača jest preuzimanje i pohrana podataka o igraču na temelju ugovora sklopljenog na uplatnom mjestu ili putem internetske stranice priređivača;

10. identifikacija igrača jest provjera ispravnosti podataka igrača i utvrđivanje da je igrač punoljetna fizička osoba, a obavlja se provjerom podataka putem elektroničkih usluga Porezne uprave ili sustava elektroničkog plaćanja provjerom nositelja debitne ili kreditne kartice;

11. elektronička potvrda o uplati jest elektronički zapis potvrde o uplati igre označen identifikacijskim brojem igrača koji se nalazi na računu igrača u centralnom sustavu priređivača. Priređivač mora omogućiti ispis toga zapisa;

12. virtualni račun igrača (I-konto) jest jedinstveni račun igrača u sustavu priređivanja, dodijeljen od priređivača, na koji se igraču evidentiraju uplate na virtualni račun igrača, uplate igara, isplate dobitaka, bonusi, besplatne igre i sve ostale financijske transakcije vezane uz on-line igranje;

13. uplata na virtualni račun igrača jest uplata novčanih sredstava na virtualni račun igrača s kojima igrač raspolaže za uplatu igara;

14. oprema za igranje na daljinu jest sustav sastavljen od elektroničkih, električnih ili mehaničkih uređaja i sklopova (hardware) i računalne programske podrške (software) odnosno bilo koji drugi uređaj ili predmet koji se koristi ili se može koristiti za igranje putem interneta, SMS-a ili drugih interaktivnih komunikacijskih uređaja, a nalazi se na području Republike Hrvatske;

15. bon za aktivaciju jest potvrda kupljena kod priređivača s naznačenim iznosom vrijednosti sredstava koji će nakon unosa aktivacijskog koda na internetskim stranicama priređivača biti doznačen na virtualni račun igrača koji je kod aktivirao.

Pravo priređivanja lutrijskih igara

Članak 3.

Priređivanje lutrijskih igara na području Republike Hrvatske pravo je Republike Hrvatske, koja to pravo prenosi na Hrvatsku lutriju d.o.o. (dalje u tekstu: priređivač).

Primanje uplata u lutrijskim igrama

Članak 4.

(1) Uplate za lutrijske igre mogu se primati na uplatnim mjestima priređivača i njegovih ovlaštenih partnera (dalje u tekstu: uplatna mjesta).

(2) Lutrijske igre mogu se uplaćivati i izvan uplatnih mjesta posredovanjem terenskih prodavača (ambulantna prodaja), te putem samoposlužnih terminala, interneta, telefona (SMS-a) ili drugih interaktivnih komunikacijskih uređaja.

(3) Krajnji rok za primanje uplata u lutrijskim igrama koje priređivač priređuje na cijelom području Republike Hrvatske utvrđuje se pravilima pojedine lutrijske igre.

II. PROSTORNI I TEHNIČKI UVJETI TE NAČIN PRIMANJA UPLATA ZA LUTRIJSKE IGRE

Opći minimalni tehnički uvjeti

Članak 5.

Uplatna mjesta za primanje uplata za lutrijske igre na sreću moraju biti uređena, opremljena i kadrovski osposobljena tako da se omogućava nesmetano i sigurno kretanje igrača i zaposlenog osoblja te nesmetan obračun i uplatu novca.

Članak 6.

Električne instalacije u prostorima uplatnog mjesta i terminala moraju biti ispravne i izvedene na način da zadovoljavaju propisane mjere zaštite od indirektnog dodira sukladno odredbama propisa koji uređuju ovo područje.

Članak 7.

U prostorima u kojima se primaju uplate za lutrijske igre na sreću moraju se provoditi i ispunjavati uvjeti propisani posebnim propisima zaštite od požara.

1. Primanje uplata na uplatnim mjestima

Članak 8.

(1) Uplate za lutrijske igre mogu se primati na uplatnim mjestima priređivača i uplatnim mjestima njegovih ovlaštenih partnera, koja mogu biti smještena u građevinskim objektima ili kioscima.

(2) Iznimno, uplatno mjesto može biti u sklopu prostorija u kojima se tradicionalno priređuju igre na sreću (casina, automat klubovi, uplatna mjesta kladionica).

(3) Radno vrijeme uplatnog mjesta za primanje uplata za lutrijske igre određuje priređivač.

(4) Obavijest o radnom vremenu uplatnog mjesta mora biti istaknuta na vidnome mjestu.

Članak 9.

(1) Uplatno mjesto mora biti opremljeno:

1. informacijskim sustavom za primanje uplata, koji je u stalnoj vezi sa središnjom bazom podataka u sjedištu priređivača,

2. blagajnom za čuvanje novca,

3. pravilima lutrijskih igara – dostupnima svim igračima,

4. izvješćima o rezultatima izvlačenja i dobicima,

5. uređajem za gašenje požara sukladno propisima o zaštiti od požara.

(2) Za primanje uplata za lutrijske igre na uplatnim mjestima ovlaštenih partnera priređivača moraju biti ispunjeni uvjeti iz stavka 1. točaka 1., 3. i 5. ovoga članka.

(3) Na uplatnom mjestu za primanje uplata za lutrijske igre priređivač je dužan istaknuti obavijest o odgovornom igranju, o zabrani sudjelovanja u igri osobama mlađima od 18 godina, o mogućoj štetnosti od igre i o broju telefona na kojem mogu dobiti stručnu pomoć u vezi s prevencijom ovisnosti o igrama na sreću.

Članak 10.

(1) Za primanje uplata na uplatnim mjestima, priređivač mora posjedovati:

1. dokaz o vlasništvu ili pravu korištenja poslovnog prostora u kojem će se primati uplate (izvornik ili javnobilježnički ovjeren preslik),

2. za električne instalacije dokaz o ispunjavanju uvjeta propisanih mjera zaštite od direktnog dodira i ispravnosti zaštite od indirektnog dodira (ne stariji od godine dana).

(2) Uplatna mjesta ovlaštenih partnera priređivača moraju posjedovati rješenje o ispunjavanju uvjeta za obavljanje njihove osnovne registrirane djelatnosti izdano od strane nadležnog tijela.

Članak 11.

(1) Priređivač pisanom izjavom dokazuje ispunjavanje uvjeta propisanih člancima 9. i 10. stavak 1. ovoga Pravilnika.

(2) Izjavu o ispunjavanju uvjeta iz članaka 9. i 10. stavak 1., rješenje iz članka 10. stavak 2. ovoga Pravilnika, te obavijest o datumu početka primanja uplata, priređivač je dužan Ministarstvu financija dostaviti najkasnije tri dana prije početka primanja uplata.

2. Primanje uplata putem samoposlužnih terminala

Članak 12.

(1) Uplate za lutrijske igre mogu se primati putem samoposlužnih terminala, koji mogu biti smješteni na uplatnim mjestima priređivača, na uplatnim mjestima kladionica, u ugostiteljskim objektima čija površina ne može biti manja od 40 m², u prostorima casina i automat klubova, te u prostorima trgovačkih centara i u drugim javnim prostorima, s tim da prostor za primanje uplata mora biti najmanje 2 m².

(2) Uplate za lutrijske igre putem samoposlužnih terminala ne mogu se primati unutar odgojnih, obrazovnih, kulturnih i ustanova socijalne skrbi, te zdravstvenih objekata.

(3) U ugostiteljskom objektu može biti samo jedan samoposlužni terminal za primanje uplata za lutrijske igre.

Članak 13.

(1) Priređivač je dužan prilikom primanja uplata za lutrijske igre putem samoposlužnih terminala provoditi zakonsku odredbu o zabrani primanja uplata od maloljetnih osoba.

(2) Zakonska odredba iz stavka 1. ovoga članka provodit će se korištenjem registracijske kartice kojom će se nedvojbeno moći utvrditi punoljetnost igrača.

(3) Registracijska kartica iz stavka 2. ovoga članka, koju izdaje priređivač nakon što utvrdi da se radi o igraču punoljetnoj osobi, mora biti zaštićena autorizacijskim kodom (PIN-om).

(4) Priređivač je dužan unutarnjim propisom koji dostavlja Ministarstvu financija utvrditi način izdavanja kartice i provjere identiteta, te propisati način korištenja kartice.

Članak 14.

(1) Za primanje uplata za lutrijske igre putem samoposlužnih terminala priređivač je dužan osigurati ispunjenje uvjeta propisanih člancima 9., 10., 12. stavak 1. i 3. i 13. ovoga Pravilnika, a ako se samoposlužni terminal postavlja u ugostiteljski objekt ili trgovački centar priređivač mora dostaviti i dokaz o ispunjavanju uvjeta propisanih posebnim propisima za tu djelatnost.

(2) Kada se uplate za lutrijske igre primaju putem samoposlužnih terminala, oprema i uvjeti propisani člankom 9. stavcima 1. i 3. ovoga Pravilnika moraju biti sadržani u terminalu.

(3) Priređivač pisanom izjavom dokazuje ispunjavanje uvjeta propisanih člancima 9., 10. stavak 1. i 12. stavak 3., te člankom 13. ovoga Pravilnika.

(4) Izjavu o ispunjenju uvjeta iz članaka 9., 10. stavak 1., članka 12. i članka 13. ovoga Pravilnika, dokaz o ispunjenju uvjeta propisanih posebnim propisom iz članka 14. stavak 1. ovoga Pravilnika, te obavijest o datumu početka primanja uplata, priređivač je dužan Ministarstvu financija dostaviti najkasnije tri dana prije početka primanja uplata putem samoposlužnih terminala.

3. Primanje uplata za lutrijske igre putem interneta, SMS-a ili drugih interaktivnih komunikacijskih uređaja

Članak 15.

(1) Priređivanje lutrijskih igara putem interneta, SMS-a ili drugih interaktivnih komunikacijskih uređaja smatra se priređivanje u kojem igrači koriste sredstva informatičko-komunikacijske tehnologije za obavljanje neophodnih radnji iz područja lutrijskih igara na daljinu.

(2) Svaki od načina primanja uplata za lutrijske igre iz stavka 1. ovoga članka u sustavu priređivanja evidentira se kao zasebno uplatno mjesto.

Članak 16.

Priređivač koji uplate za lutrijske igre prima putem interneta, SMS-a ili drugih interaktivnih komunikacijskih uređaja za uzajamne transakcije s igračima može koristiti samo račun za posebne namjene otvoren u Republici Hrvatskoj.

Početna internetska stranica priređivača

Članak 17.

Priređivač koji prima uplate za lutrijske igre putem interneta mora na svojoj početnoj internetskoj stranici navesti pokazivač na stranicu na kojoj će biti navedeno sljedeće:

1. podaci o nazivu tvrtke i sjedištu društva,

2. urudžbeni brojevi i klase odobrenja za priređivanje lutrijskih igara putem interneta dobivene od Ministarstva financija,

3. pravila igara odobrena od Ministarstva financija,

4. obavijest o zabrani sudjelovanja osobama mlađima od 18 godina,

5. upozorenje o tome da igre na sreću mogu uzrokovati ovisnost, te podatke o internetskoj stranici na kojoj se mogu pronaći informacije o stručnoj pomoći u vezi s prevencijom ovisnosti o igrama na sreću,

6. izjava o mjerama zaštite osobnih podataka igrača.

Članak 18.

Cijene transakcije vezane uz SMS lutrijske igre ne mogu prelaziti iznos odobren propisima koji uređuju priređivanje nagradnih igara.

Registracija igrača

Članak 19.

(1) Igrači se mogu registrirati na temelju ugovora sklopljenog na uplatnom mjestu ili putem internetske stranice priređivača.

(2) Za potrebe registracije igrač mora dati sljedeće podatke:

1. ime i prezime,

2. adresu prebivališta,

3. identifikacijski broj igrača iz osobnog dokumenta,

4. datum rođenja,

5. e-mail adresu za lutrijske (i druge) igre putem interneta,

6. željeno korisničko ime,

7. željena zaporka (password) koja zadovoljava potrebnu razinu sigurnosti,

8. broj registriranog mobitela za lutrijske (i druge) igre putem SMS-a,

9. broj samo jednog transakcijskog računa iz članka 24. stavak 1. točka 4. ovoga Pravilnika za isplate dobitaka iz lutrijskih (i drugih) igara.

Identifikacija igrača

Članak 20.

(1) Identifikacija igrača jest proces kojim se provjerava ispravnost podataka igrača i utvrđuje da je igrač punoljetna fizička osoba, a obavlja se provjerom podataka putem elektroničkih usluga Porezne uprave ili sustava elektroničkog plaćanja provjerom nositelja debitne ili kreditne kartice.

(2) Podatke iz stavka 1. ovoga članka za provjeru punoljetnosti igrač je dužan dati prilikom registracije.

Ustupanje podataka o igračima

Članak 21.

Podaci iz članka 19. stavka 2. i članka 20. ovoga Pravilnika poslovna su tajna i priređivač ih smije ustupiti drugim osobama samo ako je to posebnim zakonom određeno.

Transakcije uplata i isplata

Članak 22.

Uplate na virtualni račun igrača za lutrijske igre putem interneta, SMS-a ili drugih interaktivnih komunikacijskih uređaja mogu se obavljati:

1. na uplatnim mjestima priređivača i ovlaštenih partnera polaganjem gotovine,

2. kupnjom bona za aktivaciju,

3. debitnom ili kreditnom karticom, te ostalim sustavima elektroničkog plaćanja,

4. standardnom bankovnom uplatom (općom uplatnicom ili internetskom uplatnicom).

Članak 23.

(1) Priređivaču je zabranjeno primiti uplatu igre ako igrač na svom virtualnom računu (I-konto) nema dovoljno sredstava za pokriće iznosa uplate.

(2) Priređivač mora omogućiti igraču dvostruku potvrdu izvršavanja željene transakcije uplate igre. Jednom izvršena transakcija uplate ne može se poništiti.

Članak 24.

(1) Isplate dobitaka ostvarenih u lutrijskim igrama putem interneta, SMS-a ili drugih interaktivnih komunikacijskih uređaja obavljaju se:

1. na uplatnim mjestima priređivača i njegovih ovlaštenih partnera,

2. na virtualni račun igrača (I-konto),

3. putem sustava elektroničkog prijenosa novčanih sredstava,

4. na transakcijski račun igrača registriran kod priređivača.

(2) Dobitak koji igrač ostvari od igre putem interneta, SMS-a ili drugih interaktivnih komunikacijskih uređaja priređivač automatski pripisuje na njegov virtualni račun (I-konto).

Članak 25.

(1) Priređivač je dužan na pisani zahtjev registriranog igrača novčana sredstva od dobitaka s njegova virtualna računa (I-konta) odmah, a najkasnije u roku od tri radna dana isplatiti na njegov transakcijski račun.

(2) Ako više od dvanaest mjeseci s virtualnog računa igrača (I-konto) nije zabilježena nijedna transakcija uplate, priređivač je dužan novčana sredstva s tog računa vratiti na transakcijski račun igrača.

(3) Priređivač može igraču koji zatraži povrat uplaćenih sredstava sa njegovog virtualnog računa koje nije koristio u igri umanjiti za iznos manipulacije koji ne smije biti veći od 5% iznosa za povrat.

Zahtjev za izdavanje odobrenja

Članak 26.

(1) Radi dobivanja odobrenja za priređivanje lutrijskih igara putem interneta i SMS-a ili drugih interaktivnih komunikacijskih uređaja priređivač je dužan dostaviti zahtjev s dokumentacijom, koja obuhvaća:

1. podatke o nazivu tvrtke i sjedištu društva,

2. podatke o programskoj, sistemskoj, mrežnoj i podatkovnoj podršci (software) i opremi,

3. podatke o računu za posebne namjene za priređivanje lutrijskih igara putem interneta i SMS-a ili drugih interaktivnih komunikacijskih uređaja otvorenom u bankarskoj instituciji registriranoj u Republici Hrvatskoj,

4. podatke o lokaciji na kojoj će biti smještena oprema za priređivanje lutrijskih igara,

5. podatke o pružatelju komunikacijske usluge registriranom za obavljanje djelatnosti na području Republike Hrvatske,

6. podatke o planiranim sigurnosnim mjerama zaštite osobnih podataka fizičkih osoba sukladno važećim propisima koji uređuju zaštitu osobnih podataka fizičkih osoba,

7. za internetsko priređivanje lutrijskih igara adresu internetske stranice na kojoj će se igre priređivati,

8. za igre koje se priređuju putem SMS-a, podatke o brojevima telefona putem kojih će se igre priređivati,

9. preslik ugovora sklopljenog s pružateljem komunikacijskih usluga.

(2) Odobrenje za početak primanja uplata lutrijskih igara putem interneta, SMS ili drugih interaktivnih komunikacijskih uređaja, izdaje Ministarstvo financija nakon što utvrdi da su ispunjeni uvjeti propisani Zakonom i ovim Pravilnikom.

Potvrda o isplaćenim dobicima

Članak 27.

(1) Priređivač je dužan, na zahtjev igrača, izdati potvrdu na igračevo ime o ostvarenim dobicima iz lutrijskih igara. Potvrdu o dobitku ostvarenom isključivo iz igre igrač može zatražiti neposredno kod preuzimanja dobitka ili do isteka kalendarske godine u kojoj je dobitak ostvaren, ukoliko su prilikom preuzimanja dobitka njegovi osobni podaci dostatni za identifikaciju igrača pohranjeni kod priređivača. Priređivač je dužan potvrdu izdati u roku od tri dana.

(2) Priređivač vodi evidenciju o izdanim potvrdama s podacima o dobitnicima i dostavlja je Ministarstvu financija do kraja siječnja tekuće godine za proteklu godinu.

III. POSTUPAK IZVLAČENJA DOBITAKA U LUTRIJSKIM IGRAMA

Članak 28.

(1) U lutrijskim igrama na sreću iz članka 5. stavka 1. točke 1. Zakona izvlačenje mora biti javno, u nazočnosti tročlanog povjerenstva koje imenuje priređivač i u nazočnosti ovlaštenog službenika Ministarstva financija i javnog bilježnika. Troškove za prisustvovanje izvlačenju dobitaka u lutrijskim igrama ovlaštenog službenika Ministarstva financija i javnog bilježnika snosi priređivač.

(2) U međunarodnim igrama u kojima se izvlačenje brojeva ili simbola obavlja izvan Republike Hrvatske, postupak izvlačenja odvija se u skladu s pravilima struke i propisima države u kojoj se izvlačenje obavlja.

(3) Ako se izvlačenje dobitaka obavlja generatorom slučajnih brojeva, o nazočnosti osoba iz stavka 1. ovoga članka rješava se odobrenjem koje Ministarstvo financija daje na pravila takve igre.

(4) U igrama u kojima se javno izvlačenje dobitaka mora obavljati u nazočnosti svih sudionika (dvoranski bingo ili keno), izvlačenje se obavlja pred povjerenstvom koje imenuje priređivač u skladu s pravilima igre.

(5) Izvlačenje dobitaka u lutrijskim igrama iz članka 5. stavka 2. točke 1. Zakona obavlja se uporabom posebnih uređaja.

1. Uređaji i oprema za izvlačenje dobitaka u lutrijskim igrama

Uređaj za izvlačenje – bubanj

Članak 29.

(1) Bubanj se sastoji od dijela za izlaganje svih kuglica prije miješanja, dijela za miješanje kuglica, dijela za izlaganje izvučene kuglice i/ili dobitne kombinacije upravljačkog dijela te ostalog sklopovlja i programa za upravljanje.

(2) Bubnjem rukuju ovlaštene osobe priređivača.

(3) Miješanje kuglica unutar bubnja obavlja se mehanički (lopaticama, zračnim potiskom ili na druge načine).

(4) Bubanj mora biti konstruiran na sljedeći način:

– da se u dijelu za izlaganje kuglica mogu smjestiti i biti vidljive sve kuglice koje sudjeluju u izvlačenju,

– da dio za miješanje kuglica osigurava vidljivost svih kuglica u bubnju tijekom cijelog procesa miješanja kuglica. Osim samog miješanja, treba osigurati i zaštitu od bilo kakvih mehaničkih utjecaja,

– u dijelu za izlaganje dobitne kombinacije moraju biti jasno vidljive sve izvučene kuglice, odnosno izvučena kuglica (ako se ista vraća u bubanj),

– prolazak kuglica kroz sve dijelove uređaja, tj. u svim fazama postupka izvlačenja, mora biti vidljiv.

(5) Bubanj i kuglice pohranjuju se u prostor koji je pod videonadzorom priređivača, a pristup prostoru imaju samo ovlaštene osobe priređivača. O svakom ulasku u taj prostor vodi se evidencija.

(6) Prilikom izvlačenja dobitaka u lutrijskim igrama bubanj mora biti smješten tako da cijeli postupak izvlačenja bude vidljiv svim članovima povjerenstva.

Kuglice

Članak 30.

(1) Kuglice moraju biti izrađene od otpornog materijala, koji se ne mijenja pod utjecajem možebitnih promjena temperature prilikom redovite uporabe (izvlačenja), ne mogu se deformirati i imaju sljedeće značajke:

– istih su dimenzija i težina za pojedinu igru (uz dopušteno odstupanje ± 2% od deklarirane vrijednosti proizvođača), iste su otpornosti na probijanje i iste elastičnosti,

– na vanjskomu ovoju kuglica otisnute su oznake, koje moraju biti dobro vidljive tijekom cijelog postupka izvlačenja.

(2) Prije ulaska u dio za miješanje kuglice moraju biti izložene tako da budu jasno vidljive povjerenstvu, javnom bilježniku i predstavniku Ministarstva financija.

(3) Nakon završetka izvlačenja svaki set kuglica ovlaštena osoba pohranjuje u spremnik koji ima bravu za zaključavanje, a spremnik se zatim pohranjuje u sigurnosni prostor koji je pod videonadzorom priređivača. O svakom ulasku u taj prostor vodi se evidencija.

(4) Popis ovlaštenih osoba priređivača koje imaju pravo rukovanja bubnjevima, kuglicama, te pravo ulaska u sigurnosni prostor pod videonadzorom za pohranjivanje bubnjeva i kuglica, priređivač dostavlja Ministarstvu financija.

Generator slučajnih brojeva (GSB)

Članak 31.

(1) Osim izvlačenja putem mehaničkih strojeva (bubnjeva), izvlačenja dobitaka u lutrijskim igrama može se obavljati i putem generatora slučajnih brojeva (GSB).

(2) Generator slučajnih brojeva sastoji se od računala sa svim potrebnim dodacima (hardware) i programske podrške (software) prilagođenog za obavljanje izvlačenja na ovakav način.

2. Izvlačenje dobitaka

Članak 32.

Postupak izvlačenja brojeva ili simbola te utvrđivanje i isplata dobitaka u lutrijskim igrama pobliže se uređuje posebnim propisom koji donosi priređivač, a primjenjuje se nakon dobivenog odobrenja Ministarstva financija.

3. Zapisnik o izvlačenju

Članak 33.

(1) O tijeku izvlačenja vodi se zapisnik na način pobliže propisan aktom priređivača iz članka 14. stavka 7. Zakona.

(2) Zapisnik o tijeku izvlačenja priređivač dostavlja Ministarstvu financija u roku od osam dana od dana izvlačenja.

IV. CERTIFICIRANJE UREĐAJA TE UTVRĐIVANJE TEHNIČKE ISPRAVNOSTI UREĐAJA I OPREME ZA IZVLAČENJE DOBITAKA U LUTRIJSKIM IGRAMA

1. Certificiranje uređaja

Članak 34.

(1) Generator slučajnih brojeva (GSB) mora biti certificiran.

(2) Certificiranje uređaja iz stavka 1. ovoga članka može obavljati samo laboratorij koji ima odobrenje Ministarstva financija sukladno odredbama Pravilnika o tehničkoj ispravnosti automata i stolova za igre na sreću.

(3) U postupku izdavanja certifikata ovlašteni laboratorij iz stavka 2. ovoga članka dužan je prilikom pregleda generatora slučajnih brojeva (GSB):

1. utvrditi da su rezultati statistički nezavisni, nepredvidljivi i jednoliko raspoređeni unutar definiranih granica u skladu s pravilima igre,

2. provesti različite priznate statističke testove,

3. utvrditi da se GSB uzorci generiraju kontinuirano, a za igru se koristi onaj uzorak koji je raspoloživ čim je stigao njegov zahtjev te

4. utvrditi da je GSB kriptografski zaštićen.

(4) Generator slučajnih brojeva (GSB) temelji se na algoritmu za generiranje slučajnih uzoraka ili hardveru koji su kriptografski dovoljno snažni u trenutku izdavanja certifikata.

2. Uređaji koji podliježu tehničkom pregledu

Članak 35.

(1) Tehničkom pregledu podliježu svi uređaji i oprema prije stavljanja u uporabu i za vrijeme uporabe, bez obzira na to jesu li proizvedeni u tuzemstvu ili su uvezeni iz inozemstava.

(2) Uređaji iz članaka 29. i 31. ovoga Pravilnika podliježu obvezi tehničkog pregleda prilikom prvog stavljanja u uporabu, a nakon toga po jedan put unutar dvogodišnjeg razdoblja.

(3) Kuglice iz članka 30. ovoga Pravilnika podliježu obvezi tehničkog pregleda prilikom prvog stavljanja u uporabu, a nakon toga po jedan put godišnje.

(4) Potvrdu o tehničkoj ispravnosti uređaja ili opreme za izvlačenje dobitaka u pojedinim lutrijskim igrama na sreću (atest) izdaje pravna osoba ovlaštena za obavljanje tehničkog pregleda iz članka 63. stavka 1. Zakona ako prilikom tehničkog pregleda utvrdi da je uređaj ili oprema u skladu sa Zakonom i Pravilnikom.

(5) Potvrda o tehničkoj ispravnosti (atest) izdaje se na temelju podataka dobivenih tehničkim pregledom, o čemu je sastavljen zapisnik. U zapisnik o tehničkom pregledu obvezno se unose podaci o ovlaštenom djelatniku Ministarstva financija koji je prisustvovao tehničkom pregledu.

3. Podnošenje zahtjeva za tehnički pregled

Članak 36.

(1) Tehnički pregled uređaja i opreme iz članaka 29., 30. i 31. ovoga Pravilnika obavlja se na zahtjev priređivača.

(2) Iznimno od odredbe stavka 1. ovoga članka, Ministarstvo financija može u svako doba i bez posebnog razloga zatražiti tehnički pregled. Trošak takva tehničkog pregleda snosi priređivač.

(3) Uz zahtjev iz stavka 1. ovoga članka, pri prvom tehničkom pregledu uređaja ili opreme koju priređivač prvi put stavlja u uporabu, priređivač je dužan dostaviti:

1. dokaz o vlasništvu ili pravu korištenja uređaja ili opreme,

2. podatke o inventarnom ili serijskom broju uređaja ili opreme,

3. deklaraciju proizvođača s mjesecom i godinom proizvodnje uređaja ili opreme,

4. certifikat iz članka 37. stavka 1. točke 4. ovoga Pravilnika,

5. certifikat o sukladnosti za određeni tip uređaja propisan odredbom članka 37. stavka 1. točke 5. ovoga Pravilnika,

6. tehnički opis uređaja i uputu za rukovanje,

7. jamstvo proizvođača.

(4) Odredba stavka 3. ovoga članka ne primjenjuje se na uređaje i opremu koji se već nalaze u uporabi.

(5) Certifikati iz stavka 3. točaka 4. i 5. ovoga članka odnose se samo na generatore slučajnih brojeva (GSB).

4. Utvrđivanje tehničke ispravnosti uređaja i opreme

Članak 37.

(1) Tehničkim pregledom utvrđuje se ispravnost uređaja i opreme, a obuhvaća provjeru:

1. identičnosti uređaja i opreme s tehničkom dokumentacijom,

2. ispravnosti kuglica iz članka 30. ovoga Pravilnika,

3. sigurnosti rada i funkcioniranja uređaja iz članka 29. ovoga Pravilnika, kao i ispravnosti uključivanja i isključivanja iz pogona,

4. sukladnosti uređaja iz članka 31. ovoga Pravilnika s certifikatom o sukladnosti izdanog od laboratorija iz članka 34. stavka 2. ovoga Pravilnika,

5. posjeduje li uređaj iz članka 31. ovoga Pravilnika certifikat o elektronskoj sigurnosti, certifikat o radiofrekvencijskim smetnjama ili potvrdu o elektromagnetnoj kompatibilnosti.

(2) Ovlaštena pravna osoba dužna je prilikom tehničkog pregleda uređaja iz članka 29. ovoga Pravilnika provjeriti:

1. vidljivost svih kuglica prije ulaska u bubanj,

2. vidljivost kuglica tijekom cijeloga njihova puta kroz bubanj,

3. nemogućnost vanjskog štetnog mehaničkog utjecaja na miješanje kuglica unutar bubnja tijekom izvlačenja.

(3) Ovlaštena pravna osoba dužna je prilikom tehničkog pregleda kuglica provjeriti:

1. vidljivost oznaka na kuglicama i jesu li oznake u skladu s pravilima određene igre,

2. jesu li sve kuglice koje se koriste za pojedino izvlačenje jednakih dimenzija i težine s dopuštenim odstupanjima od vrijednosti deklariranih od proizvođača.

V. SIGURNOSNA NAČELA I NAČELA ODGOVORNOG PRIREĐIVANJA

Određivanje najvišeg iznosa za igru i samoisključenje

Članak 38.

(1) Registrirani igrač iz članka 19. ovoga Pravilnika može pisanim putem ili elektroničkom obaviješću priređivaču odrediti najviši iznos koji može uplatiti za igru unutar određenog vremenskog razdoblja, Igrač može pisanim putem zatražiti isključenje iz igre na određeno vrijeme. Priređivač će isključiti igrača iz igre koji je unutar roka od tri dana potvrdio svoj zahtjev za samoisključenje.

(2) Opozivanje najvišeg iznosa za igru, visine gubitka ili samoisključenja registrirani igrač može učiniti pisanim putem ili elektroničkom obaviješću.

(3) Igraču moraju u svakom trenutku biti dostupne informacije o tome koliko je uplatio za lutrijske igre i koliki je ostvareni dobitak isplaćen.

Članak 39.

(1) Priređivač je dužan imenovati osobu za provođenje standarda zaštite igrača, koja je odgovorna za provođenje, obuku i unapređenje standarda zaštite igrača.

(2) Priređivač je dužan sudionicima u igri učiniti dostupnom informaciju o tome gdje se može dobiti pomoć u slučaju nastanka problema povezanih s prekomjernim igranjem.

VI. PRIJELAZNE I ZAVRŠNE ODREDBE

Članak 40.

Priređivač je dužan uskladiti se s odredbom članka 29. stavka 5. i članka 30. stavka 3. ovoga Pravilnika u roku od godine dana od dana stupanja na snagu ovoga Pravilnika.

Članak 41.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 461-01/10-01/660

Urbroj: 513-07-21-07/10-01

Zagreb, 26. svibnja 2010.

Potpredsjednik
Vlade Republike Hrvatske
ministar financija
Ivan Šuker, v. r.

Pravilnik, NN 78/2010-2245